Saturday, 07 September 2019 09:30\nMoris Saudavél, Hadook-an Husi Foer\nTempotimor (Díli) – "Ita atu halo prevensaun ka kontrolu ba moras la hada'et, ita tenke konsumu ai-han hirak ne'ebé saudavél. Ita moris iha ambiente ida ne'ebé moos no dook husi sigaru suar, hodi bele saudavél nafatin," hatete Prezidente Autoridade Munisípiu Díli, Gaspar Soares bainhira partisipa Konferensia Semana Mundiál, iha Kaikoli, Sesta (06/09/19).\nGaspar dehan, objetivu husi Konferensia Semana Mundiál ne'e, atu bolu komunidade tomak liuliu komunidade sira iha Munisípiu Díli atu fó atensaun di'ak liután hodi halo prevensaun moras la hada'et iha Munisípiu Díli.\nGaspar mós husu ba komunidade Munisípiu Díli, tenke servisu hamutuk hodi fó atensaun, halo prevensaun no kontrola moras la hada'et liuliu iha Munisípiu Díli.\nIha fatin hanesan, Prezidente Autoridade Munisípiu Ermera, Jose M. S. Soares (PAME) hateten, saúde saudavél presiza hadook-an husi moras oioin ne'ebé mosu ona iha rai laran.\n"Saúde saudavél tenke konsumu ai-han ne'ebé moos, hodi nune'e labele hetan moras hanesan ran midar, pulmaun no seluk tan. Tanba ne'e, tenke prevene konsumu ai-han ne'ebé mina barak, masin, ai-manas no seluk tan. Inklui halo jinastika barak," Soares hatete.